DA Den Europæiske Unions Tidende CE 84/357

(2004/C 84 E/0415)

SKRIFTLIG FORESPØRGSEL E-0307/04

af Caroline Lucas (Verts/ALE) til Kommissionen

(6. februar 2004)

Om: Genetisk modificerede afgrøder

Hvilke retningslinjer har Kommissionen — på baggrund af resultaterne af de britiske undersøgelser i landbruget af genetisk modificerede herbicidtolerante afgrøder — givet de kompetente myndigheder i medlemsstaterne, der behandler ansøgninger om markedsføring af disse afgrøder i Europa i overensstemmelse med del C i direktiv 2001/18/EF?

Overvejer Kommissionen at kræve, at ansøgerne skal forelægge en revideret risikovurdering, jf. artikel 13, stk. 6, i direktiv 2001/18/EF, på baggrund af disse nye oplysninger?

Svar afgivet på Kommissionens vegne af Margot Wallström

(22. marts 2004)

Kommissionen har ikke givet medlemsstaternes kompetente myndigheder nogen retningslinjer, da behandlingen af ansøgninger, herunder risikovurderinger og endelige beslutninger, gennemføres i de konkrete tilfælde i henhold til direktiv 2001/18/EF (1). På samme måde må der også tages stilling til nye oplysninger i de konkrete tilfælde. Denne fremgangsmåde anvendes på alle stadier af godkendelsesproceduren.

De vurderinger på bedriftsniveau, der er foretaget i Det Forenede Kongerige, omfattede dyrkning af genetisk modificeret herbicidtolerant majs, forårssået raps og sukkerroer. De nuværende ansøgninger om markedsføring af genetisk modificerede organismer (GMO'er) til dyrkning omfatter både herbicidtolerante sorter og andre sorter af majs, raps, sukkerroer, foderroer, kartofler og bomuld. I forbindelse med disse rapporter har Kommissionen kun modtaget vurderingsrapporterne for to majssorter fra den kompetente myndighed. De resterende ansøgninger vurderes stadig af de kompetente myndigheder, og der er endnu ikke fremsendt nogen vurderingsrapporter til Kommissionen.

Når det gælder anmeldelser, behandles nye oplysninger, som det ærede medlem har anført, i henhold til artikel 13, stk. 6, i direktiv 2001/18/EF, og hvis en anmelder mener, at der er fremkommet nye oplysninger om risiciene ved den pågældende GMO for menneskers sundhed eller miljøet, kræves det, at den kompetente myndighed underrettes, og at oplysningerne og betingelserne i anmeldelsen revideres. Den kompetente myndighed kan også anmode om yderligere information om nye oplysninger inden færdiggørelsen af sin vurderingsrapport.

Hvis Kommissionen får forelagt en positiv vurderingsrapport fra den medlemsstat, hvor ansøgningen er indgivet, vurderer alle de øvrige medlemsstater og deres videnskabelige udvalg dens indhold og har mulighed for at gøre indvendinger. Denne vurdering kan også omfatte eventuelle nye oplysninger, og der kan også gøres indvendinger, hvis disse nye oplysninger betragtes som relevante og ikke indgik i den oprindelige vurdering. Den Europæiske Fødevaresikkerhedsautoritet vil også blive anmodet om at udtale sig, hvis der stadig er indvendinger, herunder i forbindelse med nye oplysninger.

Desuden foreligger der, som det fremgår af vurderingsrapporten på bedriftsniveau (Farm Scale Evaluation (FSE) report), »intet bevis for, at dyrkningen af en afgrøde, som er blevet modificeret ved moderne bioteknologi, har haft skadelig indvirkning på biodiversiteten«.

(1) Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF, EFT L 106 af 17.4.2001.